প্রাণিবিদ্যা বিভাগের অধ্যাপিকা ঊর্মি চট্টোপাধ্যায় জানিয়েছেন, এদিন বিকেল সাড়ে ৫টা নাগাদ তাঁর বিভাগেরই একটি গবেষণাগার থেকে তিনি ধোঁয়া বেরোতে দেখেন। সঙ্গে সঙ্গে ছাত্রছাত্রীদের নিয়ে ভবনের বাইরে বেরিয়ে যান তিনি। ততক্ষণে ধোঁয়ায় ভরে গিয়েছে গোটা ভবনটি। এরই মধ্যে ন’তলা ভবনের উপরের কয়েকটি তলায় আটকে পড়েন অন্তত ১১ জন পড়ুয়া। ধোঁয়া দেখে ভয় পেয়ে তাঁরা ছাদে চলে যান। পরে দমকলের সাহায্যে অন্যদিকের একটি সিঁড়ি দিয়ে নামিয়ে আনা হয় তাঁদের। আটকে পড়া পড়ুয়াদের উদ্ধার করতে গিয়ে আহত হন কয়েকজন ছাত্রও। সুরজ নস্কর নামে এক ছাত্র বলেন, ‘‘আটকে পড়া পড়ুয়াদের উদ্ধার করতে গিয়ে কয়েকজন সামান্য আহত হয়েছে। তবে তাদের কারও আঘাতই গুরুতর নয়।’’